Rowers vas nadat wegkom-motor afgetrek word | Netwerk24
Inenting by jou gim dalk een van die dae hier
Mense moet geduldig wees met die massa-inentingsprogram wat Maandag begin het, sê Adrian Gore, uitvoerende hoof van Discovery.
Dié miljoene 'n mite
Waarom glo mense steeds die mite van versteekte Kruger-miljoene? Dalk oor die ou spreuk: 'Moenie laat feite in die pad van 'n goeie storie staan nie,' skryf Rentia Landman.
Rowers vas nadat wegkom-motor afgetrek word
Deur Jackie Kruger 22 April 2021 14:22
Twee rowers is vasgetrek nadat hul wegkomvoertuig op die N2 buite Knysna deur verkeerspolisie van die pad getrek is en van die insittendes die bosse in laat spaander het.
Daar is ook op 'n ongelisensieerde vuurwapen beslag gelê.
Die ongelisensieerde vuurwapen waarop die polisie beslag gelê het. Foto: Verskaf
Volgens inligting van die polisie het die provinsiale verkeersowerhede Dinsdag omstreeks 20:00 'n Opel Corsa met vier insittendes op die N2 buite Knysna in die rigting van George afgetrek.
"Dit was op die Witbrug naby Belvidere," sê kapt. Malcolm Pojie, polisiewoordvoerder.
Drie van die vier insittendes het toe uitgespring en in die bosse langs die Witbrug verdwyn. Sekerheidsbeamptes is ontbied.
Die bestuurder, 'n 32-jarige man, is in hegtenis geneem op 'n aanklag van sakeroof.
Die motor is deursoek en die polisie het afgekom op items wat verbind word met 'n rooftog by 'n spazawinkel in Concordia, Knysna, luidens 'n verklaring.
Volgens die polisie het die mans vroeër Dinsdag, omstreeks 19:30, by die winkel ingegaan. Een het 'n wapen by hom gehad. Die vier het die mense in die winkel gedreig en hulle gedwing om op die vloer te lê.
Die rowers het toe 'n onbekende bedrag kontant, sigarette en selfone gebuit en blykbaar die Opel Corsa gebruik om mee weg te jaag.
Woensdag met eerste lig het sekerheidsbeamptes van All Sound Security, 'n veiligheidsmaatskappy in Knysna, inligting opgevolg oor 'n verdagte man wat opgemerk is in die bosse waar die drie rowers die vorige aand verdwyn het. Hulle is soontoe. Die man het die beamptes gewaar en verder die bosse ingehardloop, maar hy is ingehaal en in hegtenis geneem. Die man is later positief met die rooftog verbind.
Die bosse is deursoek en 'n ongelisensieerde vuurwapen, 'n bedrag geld, sigarette en blou oorpakke is gevind.
Die twee mans verskyn Vrydag in die landdroshof in Knysna. Hul makkers is nog nie hegtenis geneem nie.